《山居杂咏 其一》
明代·法杲

木叶落还穷，天风吹不歇。向夕启柴扉，绳床散凉月。

纷纷霜薄衣，野火时明灭。爱月立溪桥，溪声寒决决。

踏月只在山，看云不过岭。起灭总云云，往来唯并井。

春老别花光，窗虚赠松影。世梦倘沉冥，自非莺唤醒。

既非金石躯，浮生易延促。不及野草根，年年一回绿。

东皋寒可怜，热焰摇春木。一片明霞光，斜阳在山麓。

岩居岂偶然，所志从吾向。寒林白雾浓，何处炊烟扬。

瞪目立溪桥，饥乌在头上。

作者简介：法杲，字雪山，出家吴门之云隐庵，以舞象之年，修瑜珈法。及长悲悔，遂弃去，修出世法，与一雨润公，巢松浸公，同参雪浪大师于无锡之华严寺。